એ સામે ભારતનો વિરોધ રહ્યો છે અને એટલે જ તેની મધ્યસ્થીમાં ભાગ લેવાનો ભારતે ઇનકાર કર્યો હતો. એ પછી વિશ્વ બેંકે નિષ્પક્ષ નિષ્ણાતો નિયુક્ત કરીને મામલો ઉકેલવાની ભારતની માગણી સ્વીકારી હતી. આથી ભારતે લાહોરની બેઠકમાં ભાગ લેવાનું સ્વીકાર્યું છે. આ બેઠકને કોઈ મોટી સફળતા મળવાની આશા નથી. બદલાયેલી પરિસ્થિતિમાં ભારત સૂઝબૂઝ સાથે આગળ વધવાનું પસંદ કરશે. નદી જળ આયોગની બેઠકમાં રણનીતિક અને રાજનૈતિક વિષયો પર વાતચીત થવાની શક્યતા નથી. માત્ર ટેક્નિકલ વિષયો પર જ ચર્ચા થશે. ભારતે પહેલાં જ પોતાની સ્થિતિ સ્પષ્ટ કરી દીધી છે. આતંકવાદને પોષણ અને સમર્થન આપવાની પાકિસ્તાનની નીતિ સામે વડા પ્રધાન નરેન્દ્ર મોદીએ એવું વલણ અપનાવ્યું છે કે નદીમાં લોહી અને પાણી એક સાથે વહી શકે નહીં. આ એક વાક્યમાં રહેલા મેસેજને પાકિસ્તાને સમજવો પડશે. પાકિસ્તાન ધરાર તેને સમજવાનો ઇનકાર કરે છે. વિવાદના વિષય ભારતના કિશનગંગા પ્રોજેક્ટ અને રાતેલ જળ વિદ્યુત પ્રોજેક્ટ છે. આ મામલા અગાઉથી વિશ્વબેંક સમક્ષ છે જ અને આયોગની બેઠકમાં તેના પર ચર્ચા થઈ શકવાની નથી. પાકિસ્તાને ગત વર્ષે વિશ્વ બેંકનો સંપર્ક કરીને ભારતના આ પ્રોજેક્ટની ડિઝાઈન સામે વાંધો ઉઠાવ્યો હતો. મુદ્દાની વાત એટલી જ છે કે પાકિસ્તાન જો ભારત સાથે સદ્ભાવનાથી કામ લેવા ઇચ્છતું હોય તો તેણે આતંકવાદના ખૂની ખેલ બંધ કરવા પડશે. વિશ્વ બેંકની મધ્યસ્થી અને તટસ્થતા શંકાસ્પદ બની છે. એથી ભારત તેના નિર્ણયને સહેલાઈથી સ્વીકારી શકે નહીં. લાહોરની બેઠકમાં હાજરી આપવી એ ભારતની મજબૂરી છે. આખરે બધો આધાર પાકિસ્તાનનાં ઇરાદા અને વલણ પર છે. સિંધુ નદીના પાણીને નવું રણમેદાન બનાવવા ઇચ્છતું હોય તો ભારત એ લડાઈ પણ લડી લેશે.